Νίκος Καρβέλας

Ο Νίκος Καρβέλας (Ταμπούρια, 8 Σεπτεμβρίου 1951Νίκος Καρβέλας - Ελληνική Δισκογραφία) είναι Έλληνας μουσικός, συνθέτης, τραγουδιστής, τραγουδοποιός και συγγραφέας.

 Βιογραφία 
Γεννήθηκε στις 8 Σεπτεμβρίου του 1951 στον Πειραιά. Μεγάλωσε στο Παλαιό Φάληρο. Ασχολήθηκε για πρώτη φορά με τη μουσική σε ηλικία πέντε ετών, οπότε απέκτησε και το πρώτο του πιάνο. Είναι Απόφοιτος του τμήματος Νομικής του Πανεπιστημίου Αθηνών.

Όταν φοιτούσε στη Νομική Σχολή, ίδρυσε ένα ροκ γκρουπ επηρεασμένο από τους Beatles και τους Rolling Stones. Για πρώτη φορά έγινε γνωστός για τις συνθέσεις του στο τέλος της δεκαετίας του 1970, άλλοτε με το όνομα Νίκος Καρβέλας και άλλοτε με το ψευδώνυμο Νίκος Λεονάρδος. Η μουσική του κινείται στο πλαίσιο της ποπ, αλλά με επιρροές από τη ροκ και τη λαϊκή μουσική. Τα τελευταία άλμπουμ του απέκτησαν έναν πιο ροκ ήχο. Τη δεκαετία του 1980 ξεκίνησε και η προσωπική του επιτυχία ως τραγουδοποιού, δημιουργώντας ένα πλαίσιο τραγουδιών μεταξύ της ποπ και ροκ μουσικής, που αργότερα ακολούθησαν και άλλοι δημιουργοί και έφτασε στο αποκορύφωμα τη δεκαετία του 1990, αφήνοντάς μας διαχρονικές επιτυχίες.

Αποτελεί τον δημιουργό του μεγαλύτερου μέρους της δισκογραφίας της Άννας Βίσση. Με την Άννα Βίσση τα τελευταία 40 χρόνια δημιούργησαν μια από τις πιο επιτυχημένες συνεργασίες στην ιστορία της ελληνικής μουσικής, καθώς τα άλμπουμ τους είχαν τεράστια εμπορική επιτυχία και πληθώρα διακρίσεων και  βραβείων. Για τη σπουδαία αυτή ερμηνεύτρια δημιούργησε μια μεγάλη γκάμα διαχρονικών τραγουδιών με στοιχεία από λαϊκό, ποπ, ποπ-ροκ, ντίσκο, μπαλάντες, ροκ όπερα, μιούζικαλ, λάτιν, ελαφρολαϊκά τραγούδια, χασάπικα, τσιφτετέλια και ζεϊμπέκικα. Με την  Άννα Βίσση  μετρούν μέχρι σήμερα 26 δίσκους, 33 singles, πάνω από 10 ντουέτα, 3 θεατρικά έργα, 11 χρυσούς δίσκους, 8 πλατινένιους, 5 διπλά πλατινένιους, δύο τριπλά πλατινένιους, έναν τετραπλά και έναν επτά φορές πλατινένιο, μιλώντας μόνο για την Ελλάδα.

Επίσης, έχει γράψει πάρα πολλά τραγούδια, με στίχους που κάποιες φορές εμπεριείχαν σλόγκαν (επαναλαμβανόμενες λέξεις ή φράσεις που ελκύουν τον ακροατή) κι έγιναν σουξέ, τα οποία ερμήνευσαν οι: Ρίτα Σακελλαρίου, Κατερίνα Στανίση, Έφη Σαρρή, Τόλης Βοσκόπουλος, Λίτσα Διαμάντη, Αντύπας, Σάκης Ρουβάς, Δημήτρης Κοντολάζος, Λευτέρης Πανταζής, Άντζελα Δημητρίου, Δούκισσα, Μπέσσυ Αργυράκη, Πασχάλης Τερζής, Γιάννης Πάριος, Γιάννης Καλατζής, Δήμητρα Γαλάνη, Λάκης Παπαδόπουλος, Πωλίνα, Αντώνης Ρέμος, Δημήτρης Κόκοτας, Καίτη Γαρμπή, Χριστίνα Αναγνωστοπούλου κ.ά.

Ο Νίκος Καρβέλας εχει συμμετάσχει ως συνθέτης και στιχουργός σε δίσκους που εχουν πουλήσει πάνω από 15.000.000 δίσκους σε όλη την Ελλάδα.

 Προσωπική ζωή 
Το 1983 παντρεύτηκε την Κύπρια τραγουδίστρια Άννα Βίσση, με κουμπάρο τον τότε πρόεδρο της Κυπριακής Δημοκρατίας, Σπύρο Κυπριανού. Έχουν αποκτήσει μαζί μια κόρη, τη Σοφία (γενν. 1983). Χώρισαν το 1992.

Το 2006 ξεκίνησε τη σχέση του με την Ελληνίδα τηλεπαρουσιάστρια Αννίτα Πάνια. Παντρεύτηκαν το 2010 αλλά χώρισαν το 2016. Απέκτησαν έναν γιο, τον Ανδρέα (γενν. 1 Ιανουαρίου 2008).

Τα τελευταία χρόνια διατηρεί δεσμό με την Ελληνίδα τραγουδίστρια Έλενα Φερεντίνου. Έχουν αποκτήσει μαζί έναν γιο, τον Φαίδωνα (γενν. 11 Απριλίου 2022).

Είναι υποστηρικτής του Παναθηναϊκού.

Τηλεόραση
Το 2017 εμφανιζόταν ως κριτής στο μουσικό talent show Star Academy of Greece, μαζί με τους Άννα Βίσση, Πέτρο Κωστόπουλο, Ναταλία Γερμανού και Νίκο Μουρατίδη, το οποίο μεταδόθηκε από το κανάλι Epsilon TV. Στις 29 Μαΐου 2017 ο τηλεοπτικός σταθμός Epsilon TV ανακοίνωσε τη διακοπή της συνεργασίας τους.

Θέατρο

Δαίμονες, Θέατρο Αττικόν (1991-1992), Θέατρο Παλλάς (2013) 
Μάλα: Η Μουσική Του Ανέμου, Θέατρο Παλλάς (2002)
Bryan, Θέατρο Χώρα (2005)
Ιοσολβάδ (2010)
Οι Καμπάνες Του Edelweiss, Θέατρο Pantheon (2015)

Το 1991 συνέθεσε την πρώτη του ροκ όπερα, τους Δαίμονες, που ανέβηκε στο θέατρο Αττικόν με μεγάλη επιτυχία.

Το 2002 έκανε το δεύτερο θεατρικό του βήμα, παρουσιάζοντας το μιούζικαλ, Μάλα: Η Μουσική Του Ανέμου, το οποίο έγραφε επί μία 10ετία. Το έργο παρουσιάστηκε στο θέατρο Παλλάς και απέσπασε πολύ καλέ, έως διθυραμβικές κριτικές. Όπως και στην πρώτη θεατρική παράσταση που συνέθεσε, πρωταγωνίστρια ήταν η Άννα Βίσση.

Το 2005 ανέβασε το θεατρικό έργο Bryan στο θέατρο Χώρα, με πρωταγωνίστρια την τότε σύντροφο του Ζέτα Δούκα. Το Bryan ήταν το πρώτο του έργο που δεν ήταν μιούζικαλ, αλλά μόνο πρόζα.

Το 2013 οι θρυλικοί πλέον Δαίμονες επιστρέφουν μετά από 23 χρόνια. Αυτή τη φορά στο θέατρο Παλλάς, γνωρίζοντας τεράστια επιτυχία, αφού έκοψαν περισσότερα από 80.000 εισιτήρια.

Τον Φεβρουάριο του 2015 Καρβέλας και Βίσση επιστρέφουν δυναμικά στον χώρο του μουσικού θεάτρου με ένα καινούργιο θεατρικό έργο, τη Rock Opera ''Οι Καμπάνες του Edelweiss'', που ανέβηκε στο θέατρο Pantheon. Το έργο, το οποίο ήταν ακατάλληλο για ανηλίκους, δίχασε το κοινό, αφού είχε πολλές σκληρές σκηνές, ωστόσο απέσπασε θετικές κριτικές, τόσο για τη μουσική του σύνθεση, όσο και για το λιμπρέτο.

Εργογραφία
 Ποιήματα, Εκδόσεις Sonik (2006)
 Μέγιστο Φως, Εκδόσεις Sonik (2006)
 Πιστεύω, Modern Times (2007)
 Η Ναυτία Των Ημερών, Διάττων (2009)
 Ο Τρίτος Δρόμος, Άγκυρα (2011)
 Η Ευτυχία Του Πάκο, Εκδόσεις Λιβάνη (2013) 
 Νοοσοφία, Εκδόσεις Κάκτος (2024)

Μέχρι σήμερα έχουν εκδοθεί δύο ποιητικές του συλλογές, με τίτλους Το μέγιστο φως και Η ναυτία των ημερών, και ένα φιλοσοφικό δοκίμιο με τίτλο Πιστεύω. Ο τρίτος δρόμος είναι το πρώτο του πεζό έργο.http://www.musiccorner.gr/?p=34680
 Παραπομπές 

Εξωτερικοί σύνδεσμοι
 Βιογραφία από το Music Corner

Κατηγορία:Έλληνες τραγουδιστές
Κατηγορία:Έλληνες τραγουδιστές ποπ
Κατηγορία:Έλληνες τραγουδοποιοί
Κατηγορία:Έλληνες συνθέτες
Κατηγορία:Έλληνες στιχουργοί
Κατηγορία:Έλληνες μουσικοί
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών